La radio libare dai furlans e va «fûr de radio» cun chê di promovi un dibatit cun plui vôs su paisaç, aghis, eletrodots e economie solidarie. L’apontament al è ai 5 di Setembar tal prât de famee Odorico-Bellina tal biel borc di Zeanut di Trep Grant, di 7 sot sere indenant.
La serade, inmaneade di Radio Onde Furlane, si clame Friûl Ben Comun e, in plui di un moment di riflession, e vûl jessi ancje une ocasion di fieste.
Il program al ten dongje un ghiringhel (il ben e il bon dal Friûl, cun prodots «a km zero»), la musiche dal vîf dai Laipnessless, lis provocazions creativis dai Cjastrons e une schirie di intervents di rapresentants di comitâts e istituzions che a son espression di chel Friûl che al lavore ogni dì par che il teritori al sedi vivût ma no disfrutât e par che lis sôs risorsis a vegnin dopradis cun rispiet e par un disvilup sostignibil e solidari.
Il diretôr di Onde Furlane, Mauro Missana, al fevelarà di energjie, di paisaç e di eletrodots cun Aldevis Tibaldi dal Comitât pe vite dal Friûl rurâl, al tocjarà l’argoment de aghe tant che ben comun e tant che risorse economiche cun Franceschino Barazzutti dal Comitât pe difese des aghis dal bacin di mont dal Tiliment, e al frontarà il teme de economie solidarie e sostignibile cun Massimo Moretuzzo, che tant che sindic di Merêt di Tombe al presentarà ancje il progjet Pan e farine dal Friul di Mieç.
I trê moments di aprofondiment e di discussion coletive a saran saurîts cun musiche e imagjins: cu lis cjançons visionariis dai Laipnessless, grup di Muçane che, dal vîf e intal cd Bestiis Forestis, il disc numar 50 dal catalic de etichete Musiche Furlane Fuarte, al conte lis contradizions dal Friûl cun snait e cun ironie; cui intervents dai Cjastrons, che a mostraran ancje une cerce dal progjet audiovisîf Friûl Revolution, produsût de cooperative Informazione Friulana e metût adun cun Marco D’Agostini; cu la proiezion dal documentari di Adriano Venturini, La viate, sul savoltament dal paisaç furlan.
La partecipazion a Friûl Ben Comun e je libare e sore nuie.
fur_Latn fur_Latn fur_Latn fur_Latn fur_Latn fur_Latn